În perioada 14-18 martie, un grup de pelerini condus de Preasfințitul Părinte Nichifor Botoșăneanul, Episcop Vicar al Arhiepiscopiei Iașilor, a vizitat locurile unde Sfinții Apostoli Pavel și Barnaba au predicat Evanghelia și au creștinat poporul cipriot.
Călătoria, organizată de Centrul de pelerinaj "Sfânta Parascheva" al Arhiepiscopiei Iașilor, i-a purtat pe la Mănăstirea "Sfântului Neofit Zăvorâtul" și Mănăstirea Kykkos din Munții Trodos, unde s-au închinat la moaștele Sfântului Neofit Zăvorâtul și la icoana Maicii Domnului pictată de Sfântul Apostol și Evanghelist Luca.
Preasfințitul Părinte Nichifor Botoșăneanul a oficiat Sfânta Liturghie la Biserica "Sfântul Lazăr, cel a patra zi înviat din morți" împreună cu preoții din grup. Pelerinii s-au împărtășit cu Sfintele Taine și s-au închinat la mormântul Sfântului Lazăr.
Un alt moment emoționant a fost închinarea la mormântul Sfântului Apostol Barnaba din apropiere de Famagusta.
Grupul de pelerini s-a întâlnit cu întâistătătorul Bisericii Ortodoxe a Ciprului, Preafericitul Părinte Georgios, Arhiepiscop al Noii Justiniane și al întregului Cipru, și cu Înaltpreasfințitul Părinte Atanasie, Mitropolit de Limassol.
Foto credit: Doxologia.ro
Urmărește-ne pe Telegram: t.me/basilicanews